<classify> MBUNGE wa Kawe, Halima Mdee anashikiliwa katika kituo cha Polisi Oysterbay ambapo aliporipoti kwenye kituo hicho, Polisi ilidai hatapewa dhamana kwa kuwa kulikuwa kuna taarifa ambazo alilazimika kuzitolea ufafanuzi kabla ya kuachiwa.Mdee aliandika kwenye mitandao ya kijamii kuwa ameitwa kwenye kituo hicho kwa kile alichodai ni kuitikia wito wa Polisi uliomtaka kufika hiyo jana.Tangu alipotoa taarifa hiyo majira ya asubuhi, Mdee aliendelea kushikiliwa kituoni hapo kwa mahojiano yaliyodumu kwa saa kadhaa hadi kufikia majira ya saa kumi jioni ndipo ikafahamika kuwa dhamana yake imezuiliwa.HabariLeo ilizungumza na Kamanda wa Polisi Kanda Maalumu Dar es Salaam, Lazaro Mambosasa kutaka kufahamu sababu za kukamatwa kwa mbunge huyo pamoja na kuzuiliwa kwa dhamana hiyo ambapo alithibitisha kushikiliwa kwa Mdee huku akiongeza kuwa alikuwa akitatufwa tangu Alhamisi.Amesema kuwa tangu Alhamisi Polisi ilimtaka kufika kituoni hapo na alikuwa akikwepa kufanya hivyo na wakaendelea kumsaka kwa udi na uvumba huku mtandao wake wa simu ukionesha kusoma sehemu mbalimbali.Kamanda Mambosasa alisema ilipofika jana ndio Mbunge huyo aliamua mwenyewe kwenda kituo cha Polisi Oysterbay kujisalimisha na kuwa Polisi iliendelea na kazi ya kumhoji.Amesema kukamatwa kwa Mbunge huyo kunatokana na kukaidi agizo la Polisi lililomtaka kusitisha hamasa ya maandamano ambayo alikuwa akitoa kwa wananchama wenzake.Kamanda Mambosasa amesema walikuwa wakipanga njama za kuandaa maandamano nchi nzima huku wakionesha dhamira ya kupinga baadhi ya mambo ya serikali huku mbunge huyo akitumia kurasa zake za mitandao ya kijamii kumkejeli Rais John Magufuli.Amesema Polisi inawasaka wafuasi wengine wa chama hicho ambao nao wamekuwa wakishiriki kwenye nia hiyo ovu.Kuhusiana na kumnyima dhamana mbunge huyo, Mambosasa amebainisha kuwa Polisi imeamua kumnyima dhamana kwa kuwa anatakiwa kuendelea kuisaidia katika mambo mbalimbali.Siwezi kuwataja hao wengine wanaotafutwa ila cha msingi ni kuwa wanasakwa kwa udi na uvumba na kuwa wajitokeze wenyewe ili kuepuka usumbufu... isije kuwa kama huyu Mbunge Halima ambaye ametafutwa muda mrefu na sasa anashikiliwa na hatopewa dhamana hadi uchunguzi wetu ukamilike, alisema.  <topic>: KITAIFA 